24 vas ná leerders skoolhoof glo gyselaar houArgieffoto Altesaam 24 mense sal Maandag in die Lichtenburg-landdroshof in Noordwes op aanklagte van openbare geweld, die besit van vermoedelik gesteelde goedere en opsetlike saakbeskadiging verskyn. Brig. Sabata Mokgwabone, woordvoerder van die polisie, het gesê die polisie is Donderdag na ŉ hoërskool in die Itekeng-nedersetting ontbied waar leerders na bewering ŉ 63-jarige skoolhoof gyselaar gehou het. Die leerders het aan die polisiebeamptes gesê die skoolhoof beledig hulle en hulle wil hom nie by die skool hê nie. “Hierdie voorval het daartoe gelei dat die skoolhoof se motor asook klaskamervensters met klippe bestook is,” het Mokgwabone gesê. Die geweld het onder lede van die gemeenskap versprei wat winkels begin plunder het. Sake van opsetlike saakbeskadiging, die besit van vermoedelik gesteelde goedere en openbare geweld is aanhangig gemaak. “Altesaam sewe mans en 17 vroue, tussen 19 en 49 jaar oud, is in hegtenis geneem,” het Mokgwabone gesê.